O‘ZBEKISTON RESPUBLIKASIDA QORAQALPOG‘ISTON RESPUBLIKASI MADANIYATI KUNLARINI O‘TKAZISh TO‘G‘RISIDA

O‘zbekiston Respublikasi xalqlarining qardoshlarcha do‘stligini yanada mustahkamlash, milliy madaniyatlarining bir-birini o‘zaro boyitish jarayonini chuqurlashtirish, Qoraqalpog‘iston xalqi madaniyati va san’ati yutuqlarini keng targ‘ib qilish maqsadida Vazirlar Mahkamasi qaror qiladi:
 1. Qoraqalpog‘iston Respublikasi Vazirlar Kengashining O‘zbekistonda Qoraqalpog‘iston Respublikasi madaniyati kunlarini o‘tkazish to‘g‘risidagi taklifi ma’qullanib, 1993-yilning 25—29-yanvar kunlari o‘tkazilsin.
 2. O‘zbekiston Respublikasida Qoraqalpog‘iston Respublikasi madaniyati kunlarini o‘tkazish bo‘yicha tashkiliy qo‘mitaning tarkibi ilovaga muvofiq tasdiqlansin.
 3. O‘zbekiston Respublikasida Qoraqalpog‘iston Respublikasi madaniyati kunlari ishtirokchilarining tarkibi 260 kishidan iborat qilib belgilansin.
 4. Tashkiliy qo‘mita bir hafta muddat ichida O‘zbekiston Respublikasida Qoraqalpog‘iston Respublikasi madaniyati kunlari dasturini ishlab chiqsin.
 5. O‘zbekiston Respublikasi Davlat matbuot qo‘mitasi va “Sharq” nashriyot-matbaa konserni zarur bosma materiallarni chop etishni ta’minlasinlar.
 6. “O‘zbekiston havo yo‘llari” aviakompaniyasi, O‘rta Osiyo temir yo‘li boshqarmasi va “Toshshaharyo‘lovchitrans” uyushmasi madaniyat kunlari qatnashchilarining kelib-ketishlari bilan bog‘liq, masalalarni hal etsinlar.
 7. Toshkent shahar hokimligi:
 madaniyat kunlari qatnashchilarini mehmonxonalarda joylashtirish choralarini ko‘rsin;
 madaniyat kunlari tadbirlari o‘tkaziladigan joylarni, ko‘cha va maydonlarni lozim darajada obodonlashtirishni, bezatishni ta’minlasin.
 8. O‘zbekiston Milliy axborot agentligi, O‘zbekiston Davlat teleradiokompaniyasi, gazetalar tahririyatlariga Qoraqalpog‘iston Respublikasi madaniyati kunlarini tayyorlash va o‘tkazish jarayonini keng yoritish tavsiya etilsin.
 9. O‘zbekiston Davlat kinokompaniyasiga O‘zbekiston Respublikasida Qoraqalpog‘iston Respublikasi madaniyati kunlarining o‘tishiga bag‘ishlangan qisqa metrajli hujjatli film yaratish topshirilsin.
 10. “O‘zbeksavdo” davlat uyushmasi o‘tkaziladigan tadbirlar ishtirokchilariga zarur xizmat ko‘rsatish tadbirlarini amalga oshirsin.
 11. O‘zbekiston Respublikasi Ichki ishlar vazirligi tadbirlar o‘tkaziladigan joylarda, mehmonxonalarda, boshqa tashrif joylarida jamoat tartibini saqlash hamda avtotransport harakatida xavfsizlikni ta’minlash choralarini ko‘rsin.
 12. O‘zbekiston Respublikasi Sog‘liqni saqlash vazirligi madaniyat kunlari qatnashchilariga tibbiy xizmat ko‘rsatishni tashkil etsin.
 13. O‘zbekiston Respublikasi Oliy va o‘rta maxsus ta’lim vazirligi, Xalq ta’limi vazirligi, respublika “Mahalla” jamg‘armasi Toshkent shahri aholisining Qoraqalpog‘iston Respublikasi madaniyati kunlarida faol ishtirok etishini ta’minlasinlar.
 14. O‘zbekiston Respublikasi Madaniyat ishlari vazirligi hamda barcha ijodiy uyushmalar madaniyat kunlarida ishtirok etgan badiiy jamoalarga esdalik sovg‘alari berishni nazarda tutsinlar.
 15. O‘zbekiston Respublikasida Qoraqalpog‘iston Respublikasi madaniyati kunlarini o‘tkazish munosabati bilan sarflangan mablag‘lar taqdim etilgan sarf-xarajat ro‘yxatiga binoan O‘zbekiston Respublikasi va Qoraqalpog‘iston Respublikasi budjeti hisobidan qoplansin.
 16. Mazkur qarorning bajarilishini nazorat qilish O‘zbekiston Respublikasi bosh vazirining o‘rinbosari o‘rtoq M. Qoraboyev zimmasiga yuklatilsin.